**URBROJ: 02-18-109/25**

Bjelovar, 7. travnja 2025. godine

**ZAPISNIK**

**S 3. SJEDNICE UPRAVNOG VIJEĆA**

**ZDRAVSTVENE USTANOVE LJEKARNE BJELOVAR U 2025. GODINI**

Sjednica **Upravnog vijeća Zdravstvene ustanove Ljekarne Bjelovar** (dalje u tekstu: **Upravno vijeće**) održana je 24. ožujka 2025. godine u prostorijama **Ljekarne 1**, Bjelovar, Petra Preradovića 4, s početkom u 9:00 sati.

**ZAPISNIČAR**: **Alen Hajtić**

**NAZOČNI ČLANOVI:** **Nikolina Prišćan** – predsjednica, **Željko Starčević** – član, **Goran Radošević** – član, **Mihaela Markešić** – član.

**ODSUTNI: Vesna Belošević** – član.

**OSTALI PRISUTNI:** **Katarina Fehir Šola** - ravnateljica **Zdravstvene ustanove Ljekarne Bjelovar** (dalje u tekstu: **Ravnatelj**)**,** **Krunoslav Jandragić** - zamjenik ravnatelja **Zdravstvene ustanove Ljekarne Bjelovar, Alen Hajtić** - referent u računovodstvu – referent za kadrovske poslove, javnu nabavu i zaštitu na radu **Zdravstvene ustanove Ljekarne Bjelovar**.

Sjednicom predsjeda **Nikolina Prišćan** (u daljnjem tekstu: **Predsjednica**), koja pozdravlja sve nazočne i utvrđuje prisutnost 4 (četiri) od ukupno 5 (pet) članova **Upravnog vijeća** te da **Upravno vijeće** može pravovaljano odlučivati.

Članica **Upravnog vijeća**, gđa **Vesna Belošević**, putem e-pošte obavijestila je o svojoj spriječenosti dolasku na sjednicu te je pritom dala suglasnost na točke predloženog dnevnog reda.

Za sjednicu je predložen i jednoglasno prihvaćen sljedeći

***DNEVNI RED***

1. Usvajanje **Zapisnika s 2. sjednice Upravnog vijeća u 2025. godini** – razmatranje i prihvaćanje.

2. **Isplata neoporezivih primitaka**, razmatranje i donošenje.

3**. Pravilnik o računovodstvu**, razmatranje i prihvaćanje.

4. **Statističko izvješće o javnoj nabavi za 2024. godinu** - razmatranje i prihvaćanje.

5. **Izvješće Ravnateljice** – razmatranje i prihvaćanje.

6. Razno – rasprava o ostalim temama koje nisu obuhvaćene dnevnim redom.

**TOČKA 1. - „Usvajanje Zapisnika s 2. sjednice Upravnog vijeća u 2025. godini“**

**Zapisnik s 2**. sjednice **Upravnog vijeća** održane dana 25. veljače 2025. godine, dostavljen je članovima **Upravnog vijeća** (dalje u tekstu: **Članovi**).

S obzirom na to da na **Zapisnik** nema primjedbi prisutnih na predmetnoj sjednici, kao ni onih dostavljenih pisanim putem, **Predsjednica** ga daje na glasovanje, te se:

**Zapisnik s 2. sjednice Upravnog vijeća održane** 25. veljače 2025. **godine jednoglasno prihvaća.**

**TOČKA 2. – „Isplata neoporezivih primitaka“**

U skladu s pozitivnim financijskim pokazateljima, **Ravnateljica** predlaže isplatu neoporezive nagrade za ostvarene poslovne rezultate u iznosu do 300,00 eura, te uskrsnice u iznosu od 200,00 eura svim radnicima koji su svojim radom pridonijeli poslovnom uspjehu u razdoblju od 1. siječnja 2024. do 31. ožujka 2025. godine.

Nakon provedene rasprave, **Članovi** su jednoglasno donijeli **Odluku o isplati nagrade za rezultat poslovanja za razdoblje od 1. siječnja do 31. ožujka 2025. godine te uskrsnice u 2025. godini.**

**TOČKA 3. – „Pravilnik o računovodstvu“**

**Ravnateljica** je izvijestila **Članove** da je **Ljekarna** izradila prijedlog **Pravilnika o računovodstvu – verzija 2.0**, koji je dostavljen uz poziv na sjednicu.

U odnosu na prethodnu verziju, nova verzija **Pravilnika** sadrži dopunjena poglavlja radi potpunijeg usklađivanja s važećim propisima iz područja računovodstva, dok politika knjiženja pojedinih skupina ostaje neizmijenjena.

**Ravnateljica** je istaknula kako je, sukladno **Statutu**, odgovorna za donošenje navedenog **Pravilnika**, no prije njegova donošenja zatražila je prethodno prihvaćanje od strane članova **Upravnog vijeća**.

Nakon izlaganja i provedene rasprave, bez primjedbi, zaključeno je kako ne postoje zapreke za donošenje **Pravilnika** od strane **Ravnateljice**.

**TOČKA 4. - „Statističko izvješće o javnoj nabavi za 2024. godinu“**

**Alen Hajtić** upoznao je **Članove** s novostima u vezi s izradom **Statističkog izvješća o javnoj nabavi za 2024. godinu**, u odnosu na prethodna razdoblja.

Naime, izvješće mora obuhvatiti podatke o svim ugovorima i narudžbenicama čija je vrijednost jednaka ili veća od 2.650,00 eura, odnosno koji su objavljeni u **Elektroničkom oglasniku javne nabave**, a odnose se na 2024. godinu. Također, potrebno je uključiti podatke o svim jednostavnim nabavama s vrijednošću predmeta nabave ispod 2.650,00 eura, razvrstanim po kategorijama (robe, radovi i usluge), iskazane ukupno, bez i s PDV-om.

Radi pripreme podataka za izradu izvješća, **Ljekarna** je unijela ili ažurirala sve ugovore u **Elektroničkom oglasniku javne nabave** čija je vrijednost jednaka ili veća od 2.650,00 eura te provela pregled svih ulaznih računa koji se odnose na 2024. godinu, s ciljem evidentiranja svih jednostavnih i relevantnih nabava (osim onih koje su **Zakonom** izuzete od obveze izvještavanja), čija je vrijednost manja od 2.650,00 eura.

Na temelju prikupljenih podataka izrađen je dokument **„Podaci za izradu Statističkog izvješća o javnoj nabavi za 2024. godinu“**, koji je **Članovima** dostavljen uz poziv na sjednicu.

Nakon izlaganja, **Članovi** su primili informaciju na znanje bez primjedbi te je zaključeno kako se **Statističko izvješće** može izraditi na temelju prikazanih i dostavljenih podataka.

**TOČKA 5. - „Izvješće Ravnateljice“**

**TOČKA 5. 1. - „Pripreme za obilježavanje 30 godina Ljekarne“**

**Ravnateljica** je izvijestila **Članove** kako je, u sklopu obilježavanja 30. obljetnice **Ljekarne**, u tijeku snimanje kratkog filma u trajanju od približno deset minuta.

Filmom će biti predstavljeni djelatnici **Ljekarne** te će se na moderan i pristupačan način prikazati njihova svakodnevna stručna aktivnost, uloga i doprinos kvaliteti zdravstvene skrbi.

**TOČKA 5. 2. - „Suradnja sa Školom narodnog zdravlja Andrija Štampar“**

**Ravnateljica** je izvijestila **Članove** da je, na poziv **Škole narodnog zdravlja „Andrija Štampar“**, ostvarena suradnja u okviru europskog projekta „**MED SHARE**“, usmjerenog na istraživanje učestalosti međusobnog dijeljenja lijekova, odnosno terapije među pacijentima, što predstavlja prepoznat globalni javnozdravstveni izazov. U projekt je, osim **Ljekarne**, uključena i **Gradska ljekarna Zagreb**.

Pripremne aktivnosti su provedene, a za sudjelovanje su pribavljene sve potrebne etičke suglasnosti nadležnih tijela i dionika.

Do sada je anketu ispunilo 95 pacijenata.

Po završetku prikupljanja podataka slijedi analiza svih ispunjenih anketa, na temelju koje će se izraditi i predložiti globalne smjernice vezane uz racionalno korištenje i nedopuštenu razmjenu lijekova među pacijentima.

**TOČKA 5. 3. - „Suradnja s Komorom Crne Gore“**

**Ravnateljica** je obavijestila da je **Ljekarna** uključena u projekt posvećen unaprjeđenju zdravstvene pismenosti, čiji je nositelj **Farmaceutska komora Crne Gore**, a u kojem sudjeluju i **Farmaceutska komora Srbije** te **Komora magistara farmacije Federacije Bosne i Hercegovine**.

Naglašeno je kako je s razvojem interneta i digitalnih tehnologija pacijentima omogućen lakši pristup informacijama o zdravstvenim stanjima, liječenju, simptomima bolesti te upotrebi lijekova i terapije, no pritom često dolazi do širenja netočnih i nepouzdanih podataka.

**Projekt** je u pripremnoj fazi uspješno proveden, a planirane aktivnosti uključuju provođenje anketiranja i analizu prikupljenih podataka, s ciljem utvrđivanja razine zdravstvene pismenosti i definiranja daljnjih koraka.

Početak anketiranja planiran je u nadolazećim tjednima.

**TOČKA 5. 4. - „Provedba pilot-projekta „Ljekarnička usluga – praćenje terapije“**

**Ravnateljica** je podsjetila **Članove** da je **Ljekarna** izabrana među 20 ljekarni u **Republici Hrvatskoj** za sudjelovanje u pilot-projektu „**Ljekarnička usluga – praćenje terapije**“, koji se provodi pod pokroviteljstvom tvrtki **Phoenix Farmacija d.d**. i **Pliva Hrvatska d.o.o..**

**Projekt** je trenutačno u tijeku, a njegovo trajanje predviđeno je još tri mjeseca. **Ljekarna** je do sada uspjela uključiti 16 pacijenata, čime je ostvarila drugi najbolji rezultat na nacionalnoj razini. Napominje se da projekt obuhvaća isključivo skupinu pacijenata koji koriste dva lijeka iz portfelja tvrtke **Pliva**.

**TOČKA 5. 5. - „Specijalizacija iz kliničke farmacije – javno ljekarništvo“**

**Ravnateljica** je podsjetila kako je **Ljekarna** zaprimila **Rješenje Ministarstva zdravstva** kojim se djelatnici **D. Štefanac** odobrava specijalizacija iz kliničke farmacije – javno ljekarništvo.

U skladu s time, održana su dva radna sastanka – jedan s predstavnicima **Javne ustanove Razvojne agencije Bjelovarsko-bilogorske županije** (**JURA**), a drugi s predstavnicima **Ministarstva zdravstva**.

Trenutačno je u tijeku prikupljanje relevantnih podataka potrebnih za izradu projekcije troškova za djelatnicu u nadolazećem trogodišnjem razdoblju, uključujući plaću, putne troškove i ostale izdatke, s ciljem ostvarivanja dostupne subvencije u minimalnom iznosu od približno 160.000,00 eura.

**TOČKA 5. 6. - „Sklopljeni ugovori s proizvođačima lijekova“**

**Ravnateljica** je izvijestila da je **Ljekarna**, u okviru planiranih aktivnosti za 2025. godinu, sklopila ukupno 25 ugovora s proizvođačima lijekova te više od 15 marketinških ugovora koji se odnose na najam polica i izloga u poslovnim prostorima **Ljekarne**.

Istaknula je kako je planirana dinamika provedbe za prvo tromjesečje 2025. godine u potpunosti ostvarena.

**TOČKA 5. 7. - „Plan potreba zapošljavanja zdravstvenih radnika – pripravnika u 2025. godini“**

**Ravnateljica** je obavijestila **Članove** da je **Ljekarna**, sukladno **Otvorenom natječaju za 2025. godinu** koji provodi i financira **Hrvatski zavod za zdravstveno osiguranje**, iskazala potrebu za jednim pripravnikom – magistrom farmacije.

Također, na temelju zahtjeva **Ministarstva zdravstva**, **Ljekarna** je dostavila **Plan potreba zapošljavanja pripravnika farmaceutskih tehničara**, kojim je zatraženo odobrenje i financiranje za dva pripravnika te struke.

**TOČKA 5. 8. - „Zamjena rukovoditelja financijsko-računovodstvenih poslova“**

**Ravnateljica** je obavijestila da će, zbog planiranog odlaska trenutačne rukovoditeljice financijsko-računovodstvenih poslova na rodiljni dopust od svibnja 2025. godine, njezine dužnosti privremeno preuzeti druga zaposlenica, uz preuzimanje svih pripadajućih prava i obveza, do povratka rukovoditeljice na radno mjesto.

U tijeku je primopredaja poslova, s ciljem osiguravanja kontinuiteta i nesmetanog odvijanja rada u navedenom području.

**TOČKA 5. 9. - „Objava znanstvenog rada – Patient Satisfaction with Pharmacist-Led COVID-19 Testing in Community Pharmacies: Insights grom the Croatian Experience“**

**Ravnateljica** je izvijestila da je na internetskim stranicama međunarodnog znanstvenog časopisa **MDPI** objavljen rad pod naslovom „**Patient Satisfaction with Pharmacist-Led COVID-19 Testing in Community Pharmacies: Insights from the Croatian Experience**“.

Rad se temelji na istraživanju provedenom u **Ljekarni 1** i **Depo lijekova Velika Pisanica** koje su pružale uslugu testiranja na COVID-19.

Studija je provedena u razdoblju od studenoga 2021. do siječnja 2022. godine, a obuhvatila je 211 sudionika različitih profila. Rezultati su pokazali visoku razinu zadovoljstva pacijenata: 95,2 % ispitanika ocijenilo je testiranje u ljekarnama kao praktično, 92,3 % izrazilo je povjerenje u stručnost ljekarnika, a 94,7 % navelo je da bi ponovno koristilo ovu uslugu.

Zaključak istraživanja naglašava važnu ulogu ljekarnika u povećanju dostupnosti zdravstvene skrbi te prepoznaje vrijednost uključivanja testiranja u ljekarnama u buduće javnozdravstvene strategije.

Nakon izlaganja, **Članovi** su primili informaciju na znanje bez primjedbi.

**TOČKA 6: „Razno“**

Pod točkom **"Razno"** nije bilo prijedloga, pa je sjednica zaključena u 9:45 sati.

U Bjelovaru, 7. travnja 2025. godine.

**Predsjednica Upravnog vijeća Zdravstvene ustanove Ljekarne Bjelovar:**

**Nikolina Prišćan, mag.oec.**

**Zapisničar:**

**Alen Hajtić, farm.tehn.**

**Dostaviti:**

1. Internet stranica Zdravstvene ustanove Ljekarne Bjelovar

2. Pismohrana, ovdje